Heilbrigðisráðherra segir stefna í að hægt verði að slaka á sóttvarnatakmörkunum strax eftir helgi. Til skoðunar er að biðja Íslenska erfðagreiningu um að létta undir við greiningu sýna.
Ekkert kórónuveirusmit greindist innanlands í gær, í fyrsta skipti í rúmlega mánuð. Eitt smit greindist á landamærunum og var sá með mótefni. Svandís Svavarsdóttir er heilbrigðisráðherra.
Staðan er bara góð. Við virðumst vera búin að ná utan um þessi hópsmit sem hafa verið vítt og breitt þannig að við virðumst vera komin á mjög góðan stað.
Svandís segir mögulega tilefni til að létta á takmörkunum fyrr en áætlað var.
Mér sýnist að við getum stigið einhver skref strax eftir helgina. Það er nálægt því sem við vorum búin að ætla okkur en við erum að skoða það já.
Samkvæmt afléttingaráætlun stjórnvalda er gert ráð fyrir að 100 til þúsund manns fái að koma saman seinni hluta maí og eins metra regla taki gildi. Ekkert kemur hins vegar fram í áætluninni um grímunotkun.
Hvenær má fólk taka grímurnar niður? Það hlýtur að enda með því.
Svandís segir að bólusetning gangi framar vonum. Ekkert sé þó að frétta af samningaviðræðum við Spútnik. Þá er til skoðunar að biðja Íslenska erfðagreiningu um að létta undir við greiningu sýna.
Indverska afbrigði kórónuveirunnar, sem hefur greinst á landamærunum hér á landi, er talið vera meira smitandi en áður var talið. Þá kunna bóluefni sem notuð eru gegn veirunni að hafa minni vörn gegn afbrigðinu en öðrum. Bretar hafa til að mynda brugðist við útbreiðslunni með því að flýta seinni bólusetningu.
Mitt fólk segir mér að það sé ástæða til að hafa áhyggjur af stökkbreyttum afbrigðum. Sérstaklega þeim afbriðgum þar sem bóluefni virka ekki eins vel og á fyrri afbrigði þannig að það er alveg ljóst að þessi slagur er ekki búinn, ekki fyrr en heimsbyggðin hefur í raun og veru sigrast á kórónuveirunni og afbrigðum hennar.
Heilbrigðisráðherra segir stefna í að hægt verði að slaka á sóttvarnatakmörkunum strax eftir helgi. Ekkert kórónuveirusmit greindist innanlands í gær, í fyrsta skipti í rúmlega mánuð. 